Kokoomus haluaa laskea sosiaalitukien pohjatasoa ja palkita työnteosta – ”Kriisivaihetta on vaikea välttää”

Kokoomuksen ehdotus uudeksi perusturvamalliksi yhdistäisi eri tukia, laskisi sosiaaliturvan pohjatasoa ja palkitsisi työtuloista nykyistä enemmän.

Työttömät ja pienituloiset suomalaiset seikkailevat Suomessa tiheässä tukiviidakossa: ensin haetaan työttömyystukea, sitten asumistukea vuokraan ja usein vielä toimeentulotukea päälle. Palkkatulot leikkaavat tukia varsin monimutkaisesti.

Muun muassa tähän useat eduskuntapuolueet haluavat muutosta, kun ne suunnittelevat ensi hallituskaudella toteutettavaa sosiaaliturvan kokonaisuudistusta.

Perjantaina omaa vaihtoehtoaan esitteli kokoomus, joka esittää eri tukien yhdistämistä yhdeksi ”yleistueksi”.

Kansanedustaja Juhana Vartiaisen mukaan kokoomuksen mallin tavoitteena on, että mahdollisimman moni suomalainen työllistyisi.

– Kyllä tähän myös patistusta kuuluu. Jos tukea saisi vastikkeetta, kuten esimerkiksi perustulossa, sosiaaliturvan taso olisi väistämättä alhainen, Vartiainen sanoo.

Pohjataso laskee, ”passiivisuudesta” lisäleikkaus

Kokoomuksen mallin perusidea menee näin:

Työtön on oikeutettu yleistukeen, johon on sisällytetty ainakin nykyinen työttömyystuki ja toimeentulotuki. Sen päälle tulee asumisosa, jonka suuruus riippuu asuinpaikasta.

Tuen taso on lähtökohtaisesti jonkin verran alhaisempi kuin se, minkä toimeentulotuella oleva työtön nykyään saa. Vain työttömyys- ja asumistukea saaville muutos olisi pieni.

Tukea voidaan leikata samalla tavoin kuin aktiivimallissa, jos henkilö ei täytä hänelle asetettuja velvoitteita, jotka voivat liittyä esimerkiksi työpaikkojen hakemiseen.

Väistämätön seuraus muutoksesta olisi, että etenkin korkean vuokratason kaupungeissa monien työttömien tuet pienenisivät ja heidän olisi tavalla tai toisella onnistuttava esimerkiksi hakeutumaan halvempiin asuntoihin.

– Kriisivaihetta on vaikea välttää, mutta muutoksia on välttämätöntä tehdä. Asumistukimenot kasvavat jatkuvasti, Vartiainen sanoo.

Pienistä työtuloista ”aktivoitumispalkinto”

Patistelun vastapainoksi kokoomukseen malliin liittyy porkkanoita. Jos työtön täyttää velvoitteet ja tekee lisäksi pienen määrän työtunteja viikossa, hän saa ”aktivoitumispalkinnon”.

Yhdessä työtulojen kanssa porkkana nostaa tulot suurin piirtein nykytukien tasolle.

Kun töitä tekee enemmän ja tulot kasvavat, ne leikkaavat tukia tasaisemmin ja keskimäärin vähemmän kuin nykyisin.

– Tavoitteenamme on, että tuloista jäisi aina käteen noin kolmannes. Sekin on tietysti melko vähän, mutta parannus nykytilanteeseen, jossa tienatusta eurosta voi jäädä käteen 20 senttiä tai vähemmänkin, Vartiainen sanoo.

”Syrjäytymisvaarassa oleville pitkäaikaistyöttömille” asetetaan kokoomuksen mallissa erilaiset velvoitteet täysimääräisen tuen saamiseksi.

Puolue viittaa professori Heikki Hiilamon työryhmän raporttiin niin sanotusta osallistumistulosta, jossa pitkäaikaistyöttömän tulisi osallistua esimerkiksi kansalaisjärjestöjen toimintaan, naapurustoprojekteihin tai ruokapiireihin.

Tukien yhdistämiselle kannatusta muiltakin – yksityiskohdista syntynee erimielisyyksiä

Esikuvansa sosiaaliturvan uudistamiseen Suomen toiseksi suurin eduskuntapuolue on ottanut Ison-Britannian niin sanotusta universal credit -mallista.

Ensimmäisenä brittimallin omaksumista Suomeen on ehdottanut kristillisdemokraattinen puolue, jonka puoluesihteeri Asmo Maanselkä julkaisi alkuvuodesta Kannustava perusturva -pamfletin.

Myös Sdp on tiettävästi esittämässä pian omaa sosiaaliturvamalliaan, joka on saanut vaikutteita universal credit -ajattelusta ja perustuu eri tukimuotojen niputtamiseen ja yksinkertaistamiseen.

Juhana Vartiainen arvioi, että Suomeen saattaa olla syntymässä puoluerajat ylittävää yhteisymmärrystä tukien yhdistämisestä.

Rutkasti erimielisyyksiä voi silti odottaa syntyvän tulevan perusturvajärjestelmän yksityiskohdista: kuinka vastikkeellisia tuet ovat, kuinka ankarasti luistamisesta rangaistaan, mikä on sosiaaliturvan taso ja saako Suomen tuleva malli kasvattaa julkisia menoja.

Taloussanomat laski kokoomuksen yleistukimallin päälinjojen pohjalta suuntaa antavia esimerkkejä siitä, miten malli voisi toimia. Kokoomus ei ole julkistanut yksityiskohtia, joten esimerkit ovat kuvitteellisia.

Huom. Taulukkoa täsmennetty 10.4. klo 13.50: Esimerkkihenkilön vuokra on 670 euroa, ei 600 euroa.